Dôvodová správa

Všeobecná časť 

	Návrh Nariadenia vlády Slovenskej republiky, ktorým sa ustanovuje výška minimálnej mzdy (ďalej len „návrh nariadenia vlády“) sa predkladá na rokovanie vlády Slovenskej republiky na základe § 6a zákona Národnej rady Slovenskej republiky č. 90/1996 Z. z. o minimálnej mzde v znení zákona č. 346/1999 Z. z.

	V zmysle § 6a zákona Národnej rady Slovenskej republiky č. 90/1996 Z. z. o minimálnej mzde v znení zákona č. 346/1999 Z. z. ustanovuje vláda Slovenskej republiky výšku minimálnej mzdy svojim nariadením vždy k 1. októbru kalendárneho roka. Výška minimálnej mzdy za mesiac sa upraví tak, aby sa rovnala súčinu priemernej mesačnej nominálnej mzdy zamestnanca v hospodárstve SR zistenej Štatistickým úradom Slovenskej republiky za predchádzajúci kalendárny rok a koeficientu. Koeficient má byť taký, aby výška minimálnej mzdy za mesiac prevýšila sumu životného minima pre plnoletú fyzickú osobu zvýšeného o príslušné sumy dane z príjmu fyzických osôb, preddavku na poistné                    na zdravotné poistenie, poistného na nemocenské poistenie, poistného na starobné poistenie, poistného na invalidné poistenie a poistného na poistenie v nezamestnanosti (ďalej len „upravené životné minimum“).

	Predložený návrh výšky hrubej mesačnej minimálnej mzdy zamestnanca vychádza z nasledovných makroekonomických východísk pre rok 2006: index rastu životného minima pre plnoletú fyzickú osobu 105,3 %, index rastu priemernej mesačnej nominálnej mzdy zamestnanca v hospodárstve SR 107,2 %, tempo rastu HDP v bežných cenách 109,3 %                a v stálych cenách 105,4 %, index rastu produktivity práce vypočítanej z HDP v bežných cenách 108,1 %, index rastu produktivity práce vypočítanej z HDP v  stálych cenách                na 1 pracovníka 104,2 % a  v  bežných cenách 109,3 %, index rastu priemerného  počtu zamestnancov v národnom hospodárstve SR 101,1 %, z odhadovanej priemernej  miery nezamestnanosti za rok 2006 z VZPS 15,8 % a z očakávanej úrovne priemernej miery evidovanej nezamestnanosti v roku 2006  11,5 %.

	Vzhľadom k dohode s Konfederáciou odborových zväzov sa navrhuje vláde Slovenskej republiky rozhodnúť o výške hrubej mesačnej minimálnej mzdy zamestnanca v sume 7 600,- Sk pri koeficiente 0,44 a o výške hrubej minimálnej mzdy za každú odpracovanú hodinu 43,70 Sk.

	Navrhnutá výška hrubej mesačnej minimálnej mzdy
-	je vyššia ako upravené životné minimum platné od 1. 7. 2006 o 1 850 Sk,
-	zabezpečí jej nárast v porovnaní s rokom 2005 o10,1  %,
-	zabezpečí nárast čistej mesačnej minimálnej mzdy vypočítanej z navrhnutej hrubej mesačnej minimálnej mzdy o 10,1  %.   

Návrh nariadenia vlády je v súlade s Ústavou Slovenskej republiky a zákonom Národnej rady Slovenskej republiky č. 90/1996 Z. z. o minimálnej mzde v znení neskorších predpisov.

Dopady realizácie navrhovanej právnej úpravy sú uvedené v Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. Návrh nariadenia vlády bude mať dopad na štátny rozpočet na rok 2006                  a na rozpočet verejnej správy na roky 2007 až 2009 v rozsahu, ktorý je uvedený v Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.

Zdrojom krytia predpokladaného zvýšeného rozsahu výdavkov v súvislosti so zvýšením minimálnej mzdy podľa tohto návrhu  nariadenia vlády  budú finančné prostriedky rozpočtu verejnej správy na rok 2006 a rozpočtu verejnej správy na roky 2007 až 2009. 

 Napriek predpokladanej zvýšenej potrebe finančných prostriedkov, návrh rozpočtu verejnej správy na roky 2007 až 2009 nebude prekročený.

O stanovisko k rozpočtovým dôsledkom návrhu nariadenia vlády Slovenskej republiky, ktorým sa ustanovuje výška minimálnej mzdy požiadala sekciu rozpočtovej politiky Ministerstva financií Slovenskej republiky generálna riaditeľka sekcie zamestnanosti a pracovno-právnych vzťahov Ministerstva práce, sociálnych vecí a rodiny Slovenskej republiky svojím listom č.19658/2006-II/1 zo dňa 29. augusta 2006. Ministerstvo financií Slovenskej republiky vo svojom stanovisku, ktoré zaslalo listom č. MF/22393/2006-411 zo dňa 6.9.2006 vyjadrilo s predkladaným návrhom súhlas za podmienky, že zvýšené nároky vyplývajúce z jeho realizácie budú v roku 2006 rozpočtovo zabezpečené v rámci záväzných ukazovateľov rozpočtu verejnej správy na rok 2006 a v rámci záväzných ukazovateľov návrhu rozpočtu verejnej správy na roky 2007 až 2009.